Ulla Tørnæs (V), 2010-05-11:
Jeg vil for så vidt gerne kvittere over for Liberal Alliance for at have rejst debatten her.
Jeg synes, det er nyttigt, at vi får en drøftelse af ferieloven.
Men jeg vil nu gerne starte med at takke beskæftigelsesministeren for en, synes jeg, særdeles udmærket gennemgang af ferielovens grundlæggende principper, Danmarks internationale forpligtelser og de handlemuligheder og bindinger, der er omkring den danske ferielovgivning, og ikke mindst ministerens gennemgang af, hvorfor regeringen afviser markante ændringer af ferieloven – en afvisning, vi i Venstre kan tilslutte os.
Umiddelbart kunne det ellers være fristende at foreslå markante ændringer i ferieloven.
Jeg tror, rigtig mange på et eller andet tidspunkt i løbet af deres arbejdsliv er blevet rigtig godt og grundigt irriteret på den danske ferielovgivning og ikke mindst jo på FerieKonto eller nærmere på besværlighederne med at få udbetalt deres feriepenge.
Er det virkelig nødvendigt i det 21. århundrede at fastholde en ferielovgivning som den danske?
Er det ikke udtryk for en helt unødvendig forældet barnepigementalitet over for lønmodtagerne?
kan man med en vis ret spørge, og det var også det, jeg hørte hr. Anders Samuelsen rent faktisk begrunde forespørgslesdebatten her med.
Men i Venstre har vi rent faktisk gennem mange år flere gange, ja, op til flere gange, medvirket i forsøg på netop at få ændret ferielovgivningen og indfri hr. Anders Samuelsens brændende ønske, men hver gang er vi stødt på de forhindringer, som også ministeren så glimrende beskrev.
I 2002 blev det faktisk vurderet, at der ville blive trukket 14 mia. kr. ud af virksomhederne, og staten ville, som ministeren vist også nævnte, miste ca. 10 mia. kr. i skatteindtægter som et engangsbeløb.
Det er en pris, vi ikke er parate til at betale, slet ikke i den nuværende økonomiske situation.
Det vil sige, at en ændring af ferieloven vil indebære en ændret balance mellem netop arbejdsmarkedets parter.
Disse hindringer betyder for Venstre, at det ikke er muligt endsige realistisk at ændre markant på ferielovens grundlæggende bestemmelser.
Vi noterer således med tilfredshed, at beskæftigelsesministeren ikke har aktuelle planer om at revolutionere ferieloven – jeg tror, det var sådan, ministeren udtrykte sig.
Vi noterer imidlertid med endnu større tilfredshed, at ministeren arbejder for at modernisere og tilpasse ferieloven bl.a. på baggrund af domspraksis og administrativ praksis.
Lønmodtagerne kan så se, hvor mange feriepenge og feriedage der er optjent.
Når ferien skal holdes, kan lønmodtageren bestille sine feriepenge via FerieKontos hjemmeside med brug af det nye nem-id og få dem udbetalt få dage efter på sin NemKonto.
Det kan som nævnt af forskellige grunde ikke lade sig gøre at indfri Liberal Alliances ønske om markante ændringer af ferieloven.
Men ret skal være ret, og faktisk er der jo gennemført ganske mange ændringer af ferieloven siden 2001 – ændringer, der har gjort ferieloven mere fleksibel og dermed også mere brugervenlig for lønmodtagerne.
Bagatelgrænsen er i dag 1.500 kr.
Det er også blevet muligt at få udbetalt femte ferieuge, hvis det er det, man ønsker.
Så jo, der er løbende siden 2001 sket væsentlige tilpasninger af ferieloven.
Jeg skal på vegne af Venstre, Det Konservative Folkeparti, Dansk Folkeparti, Socialdemokraterne og SF fremsætte følgende: Forslag til vedtagelse »Folketinget konstaterer, at ferielovens formål er at beskytte lønmodtagernes sikkerhed og sundhed, og at det derfor er vigtigt, at lønmodtagerne holder deres ferie for deres feriepenge.
Folketinget anerkender, at regeringen efter planen vil digitalisere udbetalingen af feriepenge fra FerieKonto i 2011, samt at regeringen i videst muligt omfang vil anvende indkomstregisteret til indberetning af feriepenge til FerieKonto.
Folketinget konstaterer, at ferieloven giver tilfredsstillende beskyttelse af arbejdstagerne, og at bl.a. vores EU-forpligtelser, økonomiske hensyn samt balancen i overenskomstsystemet gør det vanskeligt at ændre grundlæggende ved ferielovens principper.
Folketinget imødeser, at regeringen fortsætter bestræbelserne på, at administrationen af ferieloven bliver så enkel som muligt for lønmodtagerne og arbejdsgiverne, og at lønmodtagerne i videst muligt omfang får deres feriepenge udbetalt.«